Gondolatok a választottbíráskodás igénybe vételének esélyeiről

Az **alternatív vitarendezés** egyre nagyobb szerepet kaphat, különösen, ha a fű alól lassan kibújó igazságügyi reformra és az emelkedő illetékekre tekintünk. Számos olyan tervezetről hallani, amely nagyban befolyásolja a jogkereső közönség hova fordulását. Mi ügyvédek sem vonhatjuk ki magunkat az állásfoglalás alól, hogy az ügyfeleink vitáinak milyen utat szánjunk.

A rendes bíróságok átszervezésének terve kidolgozott, jelenleg alkudozások tárgya a bérrel együtt, de felmerült a bíróságok, különösen az ítélőtáblák összevonása, a szervezet létszámának komoly csökkentése, a bírói alsó korhatár módosítása, járásbíróságok megszüntetése, külsős pályázók előnyben részesítése, „mozgó bírák” alkalmazása, hatáskörök átalakítása, stb.

Az ügyszámok csökkenése, a folyosók üressége bizonyos bíróságokon gazdasági megfontolásokat ébreszt a jogalkotóban. Országos Bírói Tanács nemrég megválasztott elnökének lemondása után elhalasztotta a bíróságok jövőjéről szóló konferenciáját.

Jelentős illetékemelkedésről döntött a parlament (az egyes pénzügyi és vagyongazdálkodási tárgyú törvények módosításáról szóló 2024. évi LVI. törvénnyel), miszerint beköszönt 2025. január 28-tól a sávos érték szerinti számolás és plafon mellőzése (Itv. 42. §).

Az illeték jelentős megemelése azonban csak az egyik szempont, amely költségoldalról követeli meg a vizsgálatot, hogy milyen bírósági utat válasszunk.

Kamaránk számos tagja is megtalálható a Magyar Kereskedelmi és Iparkamara 2025. január 1-től hatályos ajánlási listáján, mi több a Budapesti Ügyvédi Kamarának is van választottbírósága.

A Magyar Kereskedelmi és Iparkamara mellett szervezett Állandó Választottbíróság eljárását nagyban segíthetjük azzal, hogy a felek szerződéseiben kikötjük a Választottbíróság illetékességét.

Erre kifejezett **klauzula áll rendelkezésre**: A Választottbíróság által a jogvitájukat állami bíróság helyett választottbíróság elé utaló felek számára alkalmazni javasolt mintaklauzula szövege:

*„Bármely vita elbírálására, amely a jelen szerződésből vagy azzal összefüggésben, így különösen annak megszegésével, megszűnésével, érvényességével vagy értelmezésével kapcsolatban keletkezik, a felek az állami bírósági utat kizárják és alávetik magukat a Magyar Kereskedelmi és Iparkamara mellett működő Állandó Választottbíróság (Kereskedelmi Választottbíróság Budapest) kizárólagos és végleges döntésének azzal, hogy a Választottbíróság a saját (Gyorsított Eljárásra vonatkozó Alszabályzat rendelkezései nélkül alkalmazott) Eljárási Szabályzata szerint jár el, az eljáró választottbíró(k) száma…(három/egy) és az eljárás során a … (pl. magyar/német/angol) nyelvet kell alkalmazni. A felek kizárják a választottbíráskodásról szóló 2017. évi LX. törvény IX. Fejezetében szabályozott eljárásújítás lehetőségét. A jogvita eldöntésére alkalmazandó anyagi jog a … jog, ide nem értve annak nemzetközi magánjogi szabályait.”*

Nyilván legtöbb esetben a magyar anyagi jog kerül alkalmazásra.

Mintegy húsz évig listás választottbíróként dolgoztam és mondhatom, hogy olyan kollégákkal ismerkedtem ott meg, akik hivatásunk legelkötelezettebb hívei. A választottbírák hosszú évek tapasztalatain keresztül edzették elméleti és gyakorlati tudásukat, többen ügyvédként megismerték a rendes és a választottbíráskodás lényegét is.

A mérlegelés fő szempontjait az alábbi választottbírósági eljárási szabályzat és díjkalkulátor, valamint az Illetéktörvény 2025.január 28-tól hatályos szabályai tartalmazzák. Az illetéktörvény 42.§-ára hívom fel a figyelmet, illetve csatolom a díjkalkulátor és szabályzat linkjét:

<https://mkik.hu/eljarasi-szabalyzat-20240915>

<https://mkik.hu/dijkalkulator-2024-szeptember-15-tol>

Érdemes megfontolni a választottbírósági eljárás igénybevételét, mert ma már nem mondható el általánosságban, hogy a választottbírósági eljárás költségesebb lenne rendes bíróságok eljárásánál. A gyorsaságról, hatékonyságról, egyfokú eljárásról még nem szóltam semmit.

Székesfehérvár, 2024.12.04.

 

..